**ΘΕΜΑ : Ύψος της πρόσθετης καταβολής (πριμ)**

Ημερομηνία υποβολής **: *03/10/2022***

**Ερώτηση:**

Καλημέρα κ. Παπασταμάτη.

Θα ήθελα σας παρακαλώ να μου απαντήσετε αν συμφωνείται με τον συλλογισμό μου, σχετικά με τον υπολογισμό του ύψους της πρόσθετης καταβολής (πριμ) και σε ένα ερώτημα στο τέλος.

Σχετικά:

1. το άρθρο 154 του ν.4938/2022.
2. Η εγκύκλιος 294009/22-9-2022 του Υπουργείου Υποδομών και Μεταφορών
3. Η εγκύκλιος 294537/25-9-2022 του Υπουργείου Υποδομών και Μεταφορών
4. Το υπ΄αριθμ. 316/30-9-2022 έγγραφο της ΠΕΣΕΔΕ

**Ο συλλογισμός μου**

Η πρόσθετη καταβολή (πριμ) καταβάλλεται στον ανάδοχο που :

α)εκτελεί το έργο σύμφωνα με το εγκεκριμένο χρονοδιάγραμμα,

β) το 5% του πριμ, υπολογίζεται επί του υπόλοιπου οικονομικού ανταλλάγματος μετά τις 6-6-2022, σε συνδυασμό πάντα με το υπόλοιπο των αντίστοιχων εργασιών που υπολείπονται μετά τις 6-6-2022 για την ολοκλήρωση του έργου.

γ) το 5% του πριμ είναι το ίδιο, ανεξάρτητα αν ένας ανάδοχος έχει καταθέσει λογαριασμό για το έργο έως 5-6-2022 ή κάποιος άλλος ανάδοχος δεν έχει καταθέσει κανένα λογαριασμό έως 5-6-2022 και κάνει ένα λογαριασμό πχ στις 1-10-2022, γιατί αφορά πάντα το υπόλοιπο των αντίστοιχων εργασιών που υπολείπονται μετά τις 6-6-2022 για την ολοκλήρωση του έργου και όχι αν πληρώθηκε κάποια χρήματα ή όχι έως την 5-6-2022.

Οι εργολάβοι θεωρούν π.χ. σε σύμβαση ενός χρόνου από 1-1-2022 έως 31-12-2022 ποσού σύμβασης 100.000 ευρώ

Α) ότι αν κάνανε λογαριασμό πχ στις 5-6-2022 ποσού 40.000 ευρώ θα πληρωθούν πριμ 5% για τις υπόλοιπες 60.000 ευρώ (5%\*60.000=3.000ευρώ) ενώ

Β) εάν δεν είχαν κάνει λογαριασμό στις 5-6-2022 θα πληρωθούν πριμ για όλο το ποσό δηλαδή τις 100.000 ευρώ (5%\*100.000= 5.000 ευρώ) .

Επίσης θα ήθελα την άποψή σας αν δικαιούται **πρόσθετη καταβολή (πριμ)** ο ανάδοχος :

Του οποίου δώσαμε οριακή προθεσμία με αναθεώρηση γιατί:

* ενώ εκτελούσε το έργο μέσα στο εγκεκριμένο χρονοδιάγραμμα του έργου τον τελευταίο μήνα
* του κάνουμε Ανακεφαλαιωτικό Πίνακα Εργασιών λόγω νέων εργασιών που προέκυψαν,
* και επειδή το έργο είναι συγχρηματοδοτούμενο, θέλει προέγκριση Α.Π.Ε. από την διαχειριστική Αρχή και μετά απόφαση έγκρισης από την Οικονομική Επιτροπή του Δήμου (διαδικασίες που καθυστερούν)
* και επειδή οι εγκρίσεις αργούσαν και δεν θα προλάβαινε μετά την προέγκριση της Διαχειριστικής Αρχής και την έγκριση του Α.Π.Ε από την Οικονομική Επιτροπή του Δήμου, να τελειώσει το έργο με τις νέες εργασίες που του βάλαμε να κάνει,
* του δώσουμε Οριακή προθεσμία με αναθεώρηση λόγω ότι είναι θέμα των δικών μας διαδικασιών και όχι ευθύνη δική του.

Ευχαριστώ

**Απάντηση:**

**Γενικώς ισχύει ότι :**

Η καταβολή του πριμ, αφορά συμβάσεις έργου υπό εκτέλεση την 6.6.2022 και όχι συμβάσεις που πρόκειται να ανατεθούν ή ανατέθηκαν μετά την ως άνω ημερομηνία και καταβάλλεται μετά από την ολοκλήρωση της διαδικασίας του άρθρου 154, ήτοι μετά την έκδοση απόφασης του αρμόδιου αποφαινόμενου οργάνου, μετά από σύμφωνη γνώμη του τεχνικού συμβουλίου της Γενικής Γραμματείας Υποδομών.

**Συνοπτικά**

* ΠΡΙΜ ΜΟΝΟ για έργα που έχουν ανατεθεί κι εκτελούνται ήδη στις 6.06.2022
* Πριμ όχι σε Συμβάσεις που πρόκειται να ανατεθούν ή ανατέθηκαν μετά τις 06.06.2022
* Όχι για εργασίες (δε συμπεριλαμβάνονται στον υπολογισμό) που έχουν εκτελεσθεί μέχρι και τις 5.06.22, έστω κι αν δεν πληρώθηκαν αυτές.
	+ Μόνο για εργασίες ΠΟΥ ΘΑ ΕΚΤΕΛΕΣΤΟΥΝ ΑΠΟ τις 06.06 ΚΑΙ ΜΕΤΑ.
* Το αποφαινόμενο όργανο είναι η Διευθύνουσα Υπηρεσία.
* ΜΑΖΙ με το Αίτημα υποβάλλεται και Λογαριασμός προς την Διευθύνουσα Υπηρεσία
* Η Γνώμη του ΤΣ πρέπει να είναι σύμφωνη. Δηλ. θα πρέπει και τα δύο Όργανα να συμφωνήσουν

**Απάντηση επί του α΄ ερωτήματος:**

Στο παράδειγμα του Αναδόχου με σύμβαση ενός χρόνου από 1-1-2022 έως 31-12-2022 και ποσού σύμβασης 100.000 ευρώ:

Σύμφωνα με τον Νομοθέτη, το Πριμ χορηγείται

* **Μόνο για εργασίες που εκτελούνται από την 06η Ιουνίου και μετά.**
* Όχι για εργασίες (δε συμπεριλαμβάνονται στον υπολογισμό) που έχουν εκτελεσθεί μέχρι και τις 5.06.22, έστω κι αν δεν πληρώθηκαν αυτές.

**Απάντηση επί του β΄ ερωτήματος:**

Σύμφωνα με την παρ. 4. Εγκυκλίου 294537/25-9-2022:

*«Η χορήγηση παράτασης στο χρονοδιάγραμμα κατ' άρθρο 147 του ν.4412/2016 (Α' 147) μετά τη δημοσίευση του ν. 4938/2022, ήτοι μετά την 6η-6-2022 αίρει το δικαίωμα λήψης της πρόσθετης καταβολής (πριμ) του άρθρου 154, εξαιρουμένων τυχόν λόγων ανωτέρας βίας».*

Συνεπώς ο ανάδοχος του οποίου του χορηγήθηκε οριακή προθεσμία με αναθεώρηση **Δεν δικαιούται πρόσθετη καταβολή (πριμ)**.

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***

Τηλ. Επικοινωνίας :*6945558980*